《前起居舍人何资深竹光酒法奇甚近得法酿成以》
宋代·晁公溯

旧闻蜀酒浓，今乃举此觞。
可怜如甘言，难置烈士肠。
近者营糟丘，始传柱下方。
青菽为曲糵，碧蓼有微芳。
调和火齐得，泉洁器甚良。
酿成酌樽中，盎盎流琼浆。
味胜松醪春，色作竹露光。
知君却奇温，苫冷卧欲僵。
五十不致毁，无彻桂与姜。
强起为我饮，季冬天雨霜。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。